
 RAPORT 
asupra propunerii legislative privind  modificarea şi completarea Legii nr. 514/2003 privind organizarea şi exercitarea profesiei de consilier juridic
      În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi  a fost sesizată spre dezbatere, în fond, cu  propunerea legislativă privind  modificarea şi completarea Legii nr. 514/2003 privind organizarea şi exercitarea profesiei de consilier juridic, trimisă cu adresa nr.Pl.x. 502 din 29 mai 2006, înregistrată sub nr. 31/725  din 30 mai 2006. 

        Senatul, în calitate de primă Cameră sesizată, a respins propunerea legislativă, în şedinţa din 22 mai 2006.
 Potrivit prevederilor art. 75 din Constituţia României, republicată şi ale art. 92 alin. (9), pct.2 din Regulamentul Camerei Deputaţilor, republicat, în cazul acestei propuneri legislative, Camera Deputaţilor este  Cameră decizională. 

Comisia pentru drepturile omului, culte şi problemele minorităţilor naţionale, cu avizul nr.25/387 din 4 mai 2006, a avizat negativ propunerea legislativă. 

Consiliul Legislativ  a avizat favorabil propunerea legislativă, cu observaţi şi  propuneri, conform avizului nr. 1471/ 21.10. 2005. 
                 Consiliul Superior al Magistraturii, cu avizul nr. 14928/7.11.2005, a avizat nefavorabil propunerea legislativă.
Guvernul, prin punctul de vedere transmis cu adresa nr.81 din 10 ianuarie 2006, nu susţine adoptarea iniţiativei legislative.
        Propunerea legislativă supusă dezbaterii are ca obiect de reglementare  modificarea şi completarea Legii nr.514/2003 privind organizarea şi exercitarea profesiei de consilier juridic. Principalele intervenţii legislative vizează, pe de o parte, creşterea caracterului independent  al exercitării profesiei de consilier juridic, posibilitatea acestuia de a exercita profesia ca prestator de servicii juridice prin societăţi profesionale cu răspundere limitată, situaţie  care îi conferă calitatea de  liber profesionist, iar, pe de altă parte, instituirea unui regim distinct de trimitere în judecată a consilierului juridic pentru fapte penale în exercitarea profesiei, aceasta făcându-se numai cu aprobarea procurorului general al parchetului de pe lângă curtea de apel în a cărei rază de competenţă s-au săvârşit faptele.
În conformitate cu prevederile art. 61 din Regulamentul Camerei Deputaţilor, membrii comisiei  au examinat propunerea legislativă mai sus menţionată  în  şedinţa din  19  septembrie 2007. La  lucrările comisiei a luat parte, în calitate de invitat, din partea Ministerului Justiţiei, doamna secretar de stat Katalin Barbara Kibedi. 
Cu prilejul dezbaterilor, membrii comisiei au constatat că  prevederile iniţiativei referitoare la exercitarea profesiei  de consilier juridic ca prestator de servicii juridice prin societăţi profesionale cu răspundere limitată, depăşesc cadrul legal instituit prin Legea nr.514/2003, cât şi de cel consacrat prin Legea nr.51/1995 privind organizarea şi exercitarea profesiei de avocat, reprezentând o modalitate de eludare a dispoziţiilor legale privind acordarea asistenţei juridice în România. Cât priveşte exonerarea de răspundere penală, în fapt, preluarea  acestei instituţii din Legea nr.51/1995, acordată  şi altor categorii profesionale, precum : notarii publici, executorii sau pentru cei care îndeplineau funcţii de demnitate publică, aceasta a făcut obiectul criticilor în diferite rapoarte GRECO, motiv pentru care au fost înlăturate din legile speciale care reglementau activităţile respective. Iniţiativa, deşi face referire, în expunerea de motive, la armonizarea legislaţiei româneşte în materie  prin aplicarea Directivei 89/48/CEE privind sistemul general de recunoaştere al calificărilor profesionale, nu face propuneri pentru eliminarea condiţiilor de cetăţenie şi domiciliu România, pentru consilierul juridic din statele membre ale Uniunii Europene care ar dori să-şi exercite profesia pe teritoriul ţării noastre .   
 Din numărul total de 27 membri ai Comisiei juridice, de disciplină şi imunităţi au participat la şedinţă 14 deputaţi,.
În urma dezbaterii, membrii comisiei au hotărât, în unanimitate,  să propună plenului Camerei Deputaţilor respingerea propunerii legislative privind modificarea şi completarea Legii nr.514/2003  privind organizarea şi exercitarea profesiei de consilier juridic. 
 În raport de obiectul şi conţinutul său, propunerea legislativă face parte din categoria legilor organice. 
                            PREŞEDINTE,                                    SECRETAR,
                             Sergiu Andon                                     George Băeşu 

